和子瞻尚書儀曹北軒種栝
作者：范祖禹
朝代：宋

paragraphs: 蘇公滄洲趣，日夕懐山陰。
公堂植珍木，寄夢天姥岑。
亭亭碧玉榦，氣象俯喬林。
雷霆已難拔，霜雪何敢侵。
蒼皮卷鱗甲，細葉抽鋒鍼。
稍出珊瑚枝，中含笙磬音。
鸞鳯待棲息，詎肯容凡禽。
西風蕩積雨，畏日方流金。
潭潭宗伯府，窈窕巖谷深。
北窗卧羲皇，笑語合朋簮。
蒼生望安石，出處本無心。
萬象入毫端，四溟納胸襟。
文房爼豆列，武庫矛戟森。
甘棠愛召伯，勿使螻蟻尋。
世俗多貴遠，豈知古猶今。
他年老東山，應記梁父吟。